Komission tiedonanto neuvoston asetuksen (ETY) N:o 2408/92 4 artiklan 1 kohdan a alakohdan mukaisessa menettelyssä

Julkisen palvelun velvoitteen asettaminen Italian sisäisessä säännöllisessä lentoliikenteessä

(2002/C 119/08)

Italian hallitus on yhteisön lentoliikenteen harjoittajien pääsystä yhteisön sisäisen lentoliikenteen reiteille 23. heinäkuuta 1992 annetun neuvoston asetuksen N:o 2408/92 4 artiklan 1 kohdan a alakohdan mukaisesti ja ottaen huomioon Sisilian aluehallinnon kanssa pidetyn lentoliikenteen palveluja koskevan Conferenze dei Servizi -kokouksen päätökset päättänyt asettaa julkisen palvelun velvoitteen seuraavilla reiteillä harjoitettavalle säännölliselle lentoliikenteelle:

1. Reitit:

- Pantelleria-Trapani ja päinvastaiseen suuntaan,

- Lampedusa-Trapani ja päinvastaiseen suuntaan,

- Pantelleria-Palermo ja päinvastaiseen suuntaan,

- Lampedusa-Palermo ja päinvastaiseen suuntaan,

- Lampedusa-Catania ja päinvastaiseen suuntaan,

- Trapani-Rooma-Milano ja päinvastaiseen suuntaan,

- Trapani-Bari-Venetsia ja päinvastaiseen suuntaan,

- Trapani-Catania ja päinvastaiseen suuntaan.

1.1 Lähtö- ja saapumisaikojen jakamista yhteisön lentoasemilla koskevista yhteisistä säännöistä 18. tammikuuta 1993 annetun neuvoston asetuksen N:o 95/93/ETY 9 artiklan mukaisesti toimivaltaiset viranomaiset voivat varata tiettyjä lähtö- ja saapumisaikoja lentoasemilla, joihin sovelletaan täyttä koordinointia.

2. Julkisen palvelun velvoitteet ovat seuraavat:

2.1 Vähimmäisvuorot

a) reitillä Pantelleria-Trapani

- vähintään 2 meno- ja 2 paluulentoa välillä 1.10.-31.5. ja 3 meno- ja 3 paluulentoa välillä 1.6.-30.9. ja joulun ja pääsiäisen yleisinä juhla- ja vapaapäivinä

b) reitillä Lampedusa-Trapani

- vähintään 1 meno- ja 1 paluulento välillä 1.10.-31.5. ja 2 meno- ja 2 paluulentoa välillä 1.6.-30.9.

c) reitillä Pantelleria-Palermo

- vähintään 2 meno- ja 2 paluulentoa läpi vuoden

d) reitillä Lampedusa-Palermo

- vähintään 2 meno- ja 2 paluulentoa välillä 1.10.-31.5. ja 3 meno- ja 3 paluulentoa välillä 1.6.-30.9.

e) reitillä Lampedusa-Catania

- vähintään 1 meno- ja 1 paluulento läpi vuoden

f) reitillä Trapani-Rooma-Milano

- vähintään 2 meno- ja 2 paluulentoa välillä 16.9.-14.6. ja 3 meno- ja 3 paluulentoa välillä 15.6.-15.9.

g) reitillä Trapani-Bari-Venetsia

- vähintään 1 meno- ja 1 paluulento läpi vuoden

h) Trapani-Catania

- vähintään 1 meno- ja 1 paluulento läpi vuoden.

2.2 Aikataulut

Jollei lentoasemien mahdollisista toiminnallisista rajoituksista muuta johdu, reiteillä Pantelleria-Trapani, Pantelleria-Palermo, Lampedusa-Palermo, Trapani-Lampedusa, Trapani-Rooma-Milano ja Trapani-Bari-Venetsia on liikennöitävä yksi menolento aamulla (6.00-9.00) ja yksi paluulento illalla (18.00-21.00) siten, että liikeasioissa matkustavat voivat tehdä edestakaisen matkan yhden päivän aikana.

Muilla kahdella reitillä (Trapani-Catania ja Lampedusa-Catania) aikataulujen on mahdollistettava jatkoyhteydet Catanian lentokentälle liikennöivien kansallisten ja kansainvälisen lentoliikennepalvelujen kanssa.

2.3 Käytettävä kalusto ja kapasiteetti

Varatuilla lähtö- ja saapumisajoilla käytettävien lentokoneiden vähimmäiskapasiteetin on oltava 100 paikkaa reiteillä Trapani-Rooma-Milano ja Trapani-Bari-Venetsia ja 40 paikkaa muilla reiteillä. Vaihtoehtoisesti voidaan käyttää myös kapasiteetiltaan muunlaisia lentokoneita, jos varatuilla lähtö- ja saapumisajoilla taataan vastaava vuosittainen kapasiteetti. Tämä voidaan toteuttaa ottamalla käyttöön lisävuoroja.

2.4 Hinnat

Reiteillä sovellettavat edestakaisten lentojen enimmäishinnat eivät saa ylittää seuraavia hintoja, joihin ei sisälly arvonlisäveroa eikä lentokenttäveroa:

- Pantelleria-Trapani: 15,49 euroa

- Lampedusa-Trapani: 18,08 euroa

- Pantelleria-Palermo: 18,08 euroa

- Lampedusa-Palermo: 20,66 euroa

- Lampedusa-Catania: 18,08 euroa

- Trapani-Rooma-Milano: 56,81 euroa

- Trapani-Bari-Venetsia: 56,81 euroa

- Trapani-Rooma: 38,73 euroa

- Trapani-Bari: 36,15 euroa

- Trapani-Catania: 18,08 euroa.

Välille Rooma-Milano ja Bari-Venetsia mahdollisesti jäävien paikkojen myyntiin ei sovelleta hintarajoituksia.

Toimivaltaiset viranomaiset tarkistavat näitä enimmäishintoja vuosittain Italian tilastokeskuksen ISTATin laatiman yleisen kuluttajahintaindeksin pohjalta lasketun edellisvuoden inflaatioasteen perusteella. Tarkistetut hinnat annetaan tiedoksi kaikille kyseisiä reittejä liikennöiville liikenteenharjoittajille sekä Euroopan komissiolle, joka julkaisee ne Euroopan yhteisöjen virallisessa lehdessä.

Jos euron ja Yhdysvaltain dollarin välinen kurssi ja/tai polttoaineen hinta poikkeaa yli 5 % puolivuotiskauden keskiarvosta, hintoja tarkistetaan suhteessa poikkeuksen suuruuteen.

Italian infrastruktuuri- ja liikenneministeriö tekee mahdolliset hinnantarkistukset puolivuosittain yhdessä Sisilian hallintoalueen johtajan kanssa. Tarkistukset perustuvat selvitykseen, jonka laatii ENACin nimeämästä edustajasta ja Sisilian hallintoalueen nimeämästä edustajasta koostuva tekninen pariteettikomitea, joka kuulee kyseisillä reiteillä liikennöiviä liikenteenharjoittajia.

Mahdolliset tarkistukset tulevat voimaan seuraavana puolivuotiskautena.

Tarkistetut hinnat annetaan tiedoksi kaikille kyseisiä reittejä liikennöiville liikenteenharjoittajille sekä Euroopan komissiolle, joka julkaisee ne Euroopan yhteisöjen virallisessa lehdessä.

2.5 Palvelun jatkuvuus

Jos kyseessä ei ole ylivoimainen este, liikenteenharjoittajasta suoraan johtuvista syistä peruutettujen lentojen määrä ei saa ylittää IATA-ilmailukauden aikana 1 prosenttia suunniteltujen lentojen määrästä.

Reittejä on liikennöitävä vähintään 12:n peräkkäisen kuukauden ajan, ja liikennöinti voidaan keskeyttää vain ilmoittamalla asiasta kuusi kuukautta etukäteen.

3. Yhteisön liikenteenharjoittajille ilmoitetaan, että edellä kuvattujen julkisen palvelun velvoitteiden noudattamatta jättäminen kyseisillä reiteillä voi johtaa hallinnollisiin ja/tai oikeudellisiin seuraamuksiin.